Document ID: 32000D0252

Komisjoni otsus,
17. märts 2000,
millega muudetakse otsust 1999/710/EÜ nende kolmandates riikides asuvate ettevõtete ajutiste loetelude koostamise kohta, millest liikmesriigid lubavad importida hakkliha ja lihavalmistisi
(teatavaks tehtud numbri K(2000) 700 all)
(EMPs kohaldatav tekst)
(2000/252/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuni 1995. aasta otsust 95/408/EMÜ nende kolmandates riikides asuvate ettevõtete ajutiste loetelude koostamise tingimuste kohta, millest liikmesriikidel on vaheperioodil lubatud importida teatavaid loomse päritoluga tooteid, kalatooteid või elusaid kahepoolmelisi karploomi, [1] viimati muudetud otsusega 98/603/EÜ, [2] eriti selle artikli 2 lõiget 1 ja artiklit 7,
ning arvestades järgmist:
(1) Komisjoni otsuses 1997/710/EÜ [3] on koostatud hakkliha ja lihavalmistisi valmistavate ettevõtete ajutised loetelud.
(2) Brasiilia, Tšiili, Ungari, Iisrael, Poola ja Tai on saatnud loetelu hakkliha ja lihavalmistisi valmistavatest ettevõtetest, mille puhul vastutavad ametiasutused tõendavad, et asjaomased ettevõtted vastavad ühenduse eeskirjadele.
(3) Seega on võimalik koostada hakkliha ja lihavalmistisi valmistavate Brasiilia, Tšiili, Ungari, Iisraeli, Poola ja Tai ettevõtete ajutine loetelu otsuses 95/408/EMÜ teatavate riikide jaoks sätestatud korras.
(4) Mõned kolmandad riigid ei ole oma ettevõtete loetelu õigeaegselt ära saatnud. Seetõttu on vaja kaubandushäirete vältimiseks ajutise meetmena ette näha nendest kolmandatest riikidest lihavalmististe impordiks täiendav ajavahemik.
(5) Sel juhul vastutavad liikmesriigid ise selle eest, et ettevõtted, millest nad lihavalmistisi impordivad, vastavad ühenduse nõuetega samaväärsetele nõuetele.
(6) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Käesoleva otsuse lisa tekst lisatakse otsuse 1999/710/EÜ lisale.
2. Otsuses 1999/710/EÜ nimetamata kolmandate riikide puhul võivad liikmesriigid ettevõtteid lihavalmististe importimiseks heaks kiita kuni 1. septembrini 2000.
Artikkel 2
Käesolev otsus on adresseeritud liikmesriikidele.
Brüssel, 17. märts 2000

Labels: 0
3
17
5